સ્ટેનલેસ સ્ટીલ વાસણ કટલરી બજારમાં આગામી દિવાળી અને લગ્નસરાની મોસમની તૈયારીરૂપે સ્ટોકિસ્ટો અને વેપારીઓએ નવા માલ સ્ટોક માટેના અૉર્ડર આપવા શરૂ કરી દીધા છે. દેશનાં અમુક રાજ્યોમાં અત્યાર સુધીમાં વરસાદની અછત અને ક્યાંક અતિવૃષ્ટિને લીધે સામાન્ય રીતે બજારોમાં થોડી ચિંતાની લાગણી પણ ઊભરી છે. પરંતુ છેલ્લાં બે-ત્રણ વર્ષથી માત્ર વરસાદની અથવા જીએસટી અસરની રાહ જોઈને લાગતી અૉર્ડરની બ્રેક ચાલુ વર્ષે ઓછી લાગી હોવાનું બજારના અગ્રણીએ જણાવ્યું છે. બજાર સૂત્રોના જણાવ્યા પ્રમાણે સ્ટેનલેસ સ્ટીલ વાસણ કટલરીના મૂળ કાચા માલ સમાન સીઆર શીટસમાંથી તૈયાર થતા સ્ટેનલેસ પાટા-પટ્ટીના ભાવ અત્યારે થોડા સમયથી સ્થિર ચાલી રહ્યા છે. આ એક બાબત વેપારી-સ્ટોકિસ્ટો માટે સકારાત્મક હોવાનું જણાવ્યું છે.